ผมขอเริ่มต้นรีวิวตามรายทางสำหรับทริปช่วงวันหยุดยาวปีใหม่ลงใต้โดยเริ่มต้นที่ร้านแรกร้านนี้ก่อนเลยครับชื่อว่า "บ้านหินริมหาด" โดยที่ผมกับครอบครัวได้มาพักที่รีสอร์ทริมทะเลบริเวณหาดบ่อนอกนี้ครับ และช่วงหัวค่ำวางแผนออกมาหาซีฟูดส์ทานกันแถวๆนี้ โดยใช้ app wongnai ค้นหาก็เจอร้านนี้โดดเด่นด้วยจำนวนรีวิวที่ไปทางเชิงบวกรวมถึง eat here กันหลายคน ก็เลยตัดสินใจมาร้านนี้กันครับ

[ที่ตั้งร้านและบรรยากาศ:]

เป็นร้านอาหารซีฟูดสไตล์ออกชาวบ้านหน่อย อยู่ริมหาดบ่อนอก ติดกับถนนเลียบชายหาดเลยครับ ไม่ลึกลับซับซ้อน ใช้บริเวณบ้านซึ่งพื้นที่ค่อนข้างเยอะเปิดทำเป็นครัวและร้านอาหาร ให้บริการมีโต๊ะนั่งหลายตัวทีเดียวครับ นั่งได้ทั้งในร่มใต้ชายคาบ้าน หรือจะนั่งตรงลานด้านนอกริมชายหาด รองรับลูกค้าได้ประมาณซัก 40 ที่ได้เท่าที่กะเอา ผมจะเรียกสไตล์ร้านประเภทนี้ว่า "นั่งรับลม ริมเล เท้าเหยียบทราย"

พิกัดร้านบนแผนที่ใน app ถูกต้องแล้ว มาตามนั้นได้เลย หาดแห่งนี้เป็นหาดส่วนตัวไม่มีคนพลุกพล่าน สามารถเข้าได้ 2 ทางคือ

1.ตรงสี่แยกวัดกุยบุรี เลี้ยวซ้ายจากเส้นเพชรเกษมเข้ามาผ่านทะลุตลาดกุยบุรี ข้ามทางรถไฟมา ตรงมาตามทางเรื่อยๆ ระยะทางจากถนนใหญ่ประมาณ 7 กม.

2.หรือจะเข้ามาจากแยกบ่อนอก (ถ้ามาจากตัวเมืองประจวบจะถึงก่อนอยู่ฝั่งขวา) ตรงป้อมสถานีตำรวจบ่อนอกเลย เข้ามาเลียบชายหาดนี้ได้เหมือนกัน ระยะมาที่ร้านพอๆกัน

[อาหารที่สั่ง:]

มากันผู้ใหญ่ 2 เด็กเล็ก 1

• ปูม้านึ่งครึ่งโล (350 บาท) ได้ 3 ตัว ขนาดกลางๆ เนื้อก็สดพอใช้ได้ ออกหวานๆ แต่ปริมาณเนื้อน้อยไปหน่อย น้ำจิ้มซีฟูดสีเขียวๆรสชาติจัดดีครับ กินกับเนื้อปูนึ่งมาใหม่ๆเข้ากันดี

• (**) กุ้งอบเกลือ (200 บาท) เหมือนจะเป็นเมนูแนะนำของทางร้านครับ มาเสิร์ฟในหม้ออบเหมือนอบวุ้นเส้น เปิดมาเจอกุ้งแชบ๊วยตัวใหญ่ๆหลายตัวเลย กัดแล้วเนื้อเด้ง สดมาก อร่อยครับ มีใส่ตะไคร้กับสมุนไพรในหม้อตอนอบด้วย เวลาทานนอกจากรสชาติเค็มๆของเกลือที่อบเข้าเนื้อกุ้งแล้วยังได้กลิ่นสมุนไพรเพิ่มการเจริญอาหารด้วยครับ

• (-) ยำถั่วพู (100 บาท) เมนูนี้ไม่ค่อยอร่อย ไม่อยากแนะนำ ผมว่าใส่ถั่วพูน้อยไปครับ ตักมาแล้วไม่ค่อยมี ใส่กุ้งตัวกลางๆมาเยอะดี ส่วนรสชาติน้ำยำที่ปรุงมาผมว่าเหมือนจะใส่เป็นมะขามเปียกเยอะไปหน่อยเลยออกหวานอมเปรี้ยว ส่วนตัวผมชอบยำถั่วพูที่รสชาติหวานน้อยหน่อยและมีราดหัวกะทิหน่อยเพิ่มความมัน

• ข้าวผัดปูจานกลาง จานนี้ลูกสาวชอบทานครับ ผัดมารสชาติกลมกล่อมดี แต่เนื้อปูยุ่ยๆใส่มาน้อยไปหน่อย เลยแกะเนื้อปูตรงกรรเชียงปูจากจานปูม้านึ่งเติมเข้าไปในข้าวผัดให้ทาน เค้าชอบมากครับ

• ต้มยำหัวปลากระพงน้ำใส ผมว่าธรรมดา รสชาติไม่ได้จัดมาก ส่วนตรงหัวปลามันๆนุ่มๆดีครับ

ค่าเสียหายทั้งหมดมื้อนี้รวมเครื่องดื่มกับน้ำแข็งถังนึง 850 บาท อิ่มแปล้มากครับ ผมว่าราคานี้เทียบกับปริมาณและชนิดของอาหารแล้วผมว่าไม่แพงเลยครับ แถมได้นั่งพักผ่อนปลดปล่อยหรือสังสรรค์กันเป็นกลุ่มแบบริมหาดแล้ว ผมว่าคุ้มครับ พนักงานที่ร้านเป็นชาวบ้านที่อยู่แถวๆนี้นะครับ เท่าที่ผมสังเกตุครับ


สรุปให้ 4 ดาว อาหารหลายๆอย่างที่สั่งใช้ได้อร่อยเกินคาด สำหรับที่ร้านนี้มาแล้วผมแนะนำให้สั่ง "กุ้งอบเกลือ" ทีเด็ดครับ